**Interaktív opera az online térben**

Alig több, mint két héttel a bécsi bemutató után a magyar közönség is megismerheti **Gryllus Samu** és **Brina Stinehelfer** dokumentum alapú, interaktív kamaraoperáját. A ***Túszopera*** **május 29-én 19:30-tól** nézhető meg **ONLINE**, a szegedi [**MASZK Egyesület**](http://www.maszk.hu/) *Tavaszi Kollekció* *2021* elnevezésű programsorozatának egyik eseményeként.

A Gryllus Samu által, a közönség aktív részvételével komponált szerzemény az 1973-as balassagyarmati túszdráma és az akkori társadalmi reakciók viszonyát modellként használva járja körül a közösség szerepét a traumák kialakulásában, erejét feldolgozásukban. Az öt napot és öt éjszakát felölelő történet egy különleges, online felületen (Spatial Chat), egyedülálló módon kerül bemutatásra. Nem csak nézőként, de a kamaraopera résztvevőiként, a történések szemtanúiként vesz részt az estén, aki jegyet vált a darabra, az előadás különböző szakaszaiban pedig más és más formában kerülhet közelebb a történethez, a zenéhez, az előadókhoz és alkotókhoz.

A darab alapjául szolgáló balassagyarmati túszdrámáról (csaknem másfél évtizedig tartó hallgatás után) jó néhány újság- és tévériport, szubjektív visszaemlékezés, irodalmi, valamint filmes rekonstrukció született, viszont olyan tényeken alapuló feltárásra, mint **Hatala Csenge** 2015-ben megjelent kötete, több mint negyven évet kellett várni. Többéves kutatómunka eredményeképpen, ***Hírzárlat*** címmel jelent meg a kötet (a librettó is erre a hiteles forrásra támaszkodik), melynek különlegessége, hogy a túszdráma egykori szereplőinek többsége itt szólal meg először.

A darab zeneszerzője, **Gryllus Samu** 1976-ban született Budapesten. Alapdiplomáját a Liszt Ferenc Zeneakadémián szerezte, majd az Universität für Musik und darstellende Kunst Wien hallgatója volt. 2008/2009-ben Fulbright-ösztöndíjas volt Alvin Lucier, Anthony Braxton mellett a Wesleyan Egyetemen (Connecticut, USA). 2019-ben doktorált a Színház- és Filmművészeti Egyetemen. 2013 óta a bécsi Vienna Music Institut zeneszerzés intézetének vezetője, emellett gyakran vezet foglalkozásokat a Soundpainting jelnyelv használatával. (A multidiszciplináris jelnyelv segítségével valós idejű kompozíciók hozhatók létre zenészek, színészek, táncosok és képzőművészek közreműködésével.) Kamaraoperákat komponált a Sophiensaele Berlin, a Trafó, a Theater an der Wien, az Eötvös Péter Kortárs Zenei Alapítvány és a Magyar Állami Operaház számára. Számos díjat és ösztöndíjat elnyert már. 2013 óta az [Átlátszó Hang Újzenei Fesztivál](https://atlatszohang.hu/) művészeti vezetője. Gyakran dolgozik különböző műfaji háttérrel rendelkező zenészekkel.

**Brina Stinehelfer** rendező, előadóművész, író és kurátor, aki szenvedélyesen kutatja a művészet erejét. Kísérletezik az előadó / közönség kapcsolataival, helyspecifikus és immerzív élményekkel, új és ősi technológiákkal. Valódi emberekkel és valós történetekkel dolgozik, a művészet gyógyító és transzformáló erejével valós hatást kíván elérni a világban. New York-ban született és nőtt fel, 2008-ban Berlinbe költözött, ahol megalapította a Per Aspera céget, amelyen keresztül az egyéni performansz művészettől a nagyszabású nemzetközi együttműködésekig sokféle területen alkotott. 2012-ben társalapítója volt a Theater im Delphi-nak, a kortárs előadóművészetek otthonának, amely egy 1920-as évek óta működő némafilmes színházban kapott helyet – Brina ennek volt művészeti vezetője 2020-ig. Jelenleg Európában, Közép- és Észak-Amerikában él és dolgozik.

*„A Magyarországon a mai napig jól ismert túszejtési akcióban a helyi laktanya párttitkárának két fiatal fia – az apjuk páncélszekrényéből ellopott fegyverekkel – egy leánykollégium lakóit ejtette túszul. A túszejtőkkel a helyi kórház pszichiátere, a közelmúltban elhunyt Dr. Samu István próbált tárgyalni a túszejtés első napjaiban. A fiúk elmondták neki, hogy ha bárkinek baja esik – esetleg ők meghalnak –, azzal is eredményt értek el, hiszen így vagy úgy, de a „rendszer leleplezi önmagát", azaz egy emberi élet elvételével elismeri: hazugság, hogy a szocialista társadalomban a legnagyobb érték az ember. Ezt az alapelvet persze a rendszer korábban már több ízben is látványosan meghazudtolta, ezt azonban a rendszerhez hű apa gyermekeként nem látták át a fiúk. A pszichiáter sikertelenül próbálta e helyzet irrealitását a túszejtőknek megmagyarázni, és rávenni őket, hogy adják meg magukat, hiszen tervük eleve kudarcra van ítélve.” – mondja Gryllus Samu*

Előadják:  
Tara Khozein, Rupert Bergmann, Josefa Beil, Dominik Förtsch

Zenekar - Black Page Orchestra:   
Matthias Kranebitter – elektronika, művészeti igazgató, Yukiko Krenn – szaxofon, Felix Pöchhacker – elektromos gitár, Fani Vovoni – hegedű, Irene Frank – cselló

Rendező: Brina Stinehelfer  
Koncepció, zeneszerző: Gryllus Samu  
Videó: Varga Vince  
Dramaturg, librettó: Gerendás Beáta

Az előadásban felvételről közreműködik Kéri Judit és Dr. Moretti Magdolna.

Az előadás a [**MuPATh**](https://www.facebook.com/MuPATh/?ref=page_internal), a [**Pro Progressione**](https://proprogressione.com/), a [**WUK Performing Arts**](https://www.wuk.at/) és a [**Black Page Orchestra**](https://www.blackpageorchestra.org/) koprodukciójából született.

A kamaraopera librettója **Hatala Csenge: Hírzárlat, A balassagyarmati túszdráma** című dokumentumregénye (Athenaeum Kiadó, 2015) alapján készült.

Az előadás megvalósulását a **Nemzeti Kulturális Alap,** az **Emberi Erőforrások Minisztériuma** és az **Osztrák Kulturális Fórum** támogatta.

A projekt a Pro Progressione partnerségével valósult meg. A PP missziója, hogy valódi ernyőszervezetként biztosítsa a művészetek átjárhatóságát, hidat képezzen mind a különböző művészeti ágak, mind a társ területek között itthon és nemzetközi szinten egyaránt.

Az esemény Facebook eventje: <https://fb.me/e/1j2iVfIF8>

A Túszoperával kapcsolatos legfrissebb hírek a Pro Progressione oldalán követhetőek:

<https://proprogressione.com/projekt/tuszopera/>

Gryllus Samu honlapja:

[http://www.samugryllus.info/](http://www.samugryllus.info/?fbclid=IwAR3xKTLDoW9FRl0JM2340vOhzdoDyQNoo0AfLfZyO5Op42T_dJh9ErR3ZP8)

**Letölthető képanyag:**

<https://procult.sharepoint.com/:f:/s/Propkzponti/Egfy6sV3uWpCnyipjqZJ_cIB0wYHlPYi2Zt60ehmohDnLw?e=t8TIrr>

**További információ:**

Kókai-Nagy Tímea  
kommunikációs menedzser

Telefon: +36 70 342 1242   
E-mail: [kokai.nagy.timea@proprogressione.com](mailto:kokai.nagy.timea@proprogressione.com)